b"\n_START_ARTICLE_\nRicardo Rodrigo\n_START_SECTION_\nBiografia\n_START_PARAGRAPH_\nMentre estudiava a la facultat de Dret es va iniciar en la milit\xc3\xa0ncia pol\xc3\xadtica, fet que el va portar a rebre instrucci\xc3\xb3 militar a Cuba i a integrar-se a la guerrilla del Che a Bol\xc3\xadvia. Va arribar \xc2\xa0exiliat\xc2\xa0 a Barcelona l'any 1971 procedent de l'Argentina, on havia militat a la guerrilla dels Montoneros._NEWLINE_Comen\xc3\xa7a a treballar, sense experi\xc3\xa8ncia pr\xc3\xa8via, al m\xc3\xb3n editorial. Despr\xc3\xa9s d\xe2\x80\x99unes primeres col\xc2\xb7laboracions amb\xc2\xa0Carlos Barral, es va incorporar a l\xe2\x80\x99Editorial Bruguera\xc2\xa0com a corrector d\xe2\x80\x99estil, i va anar assumint responsabilitats m\xc3\xa9s grans fins a ser nomenat Director Editorial el 1977. Des d\xe2\x80\x99aquesta posici\xc3\xb3 va impulsar un canvi profund en la pol\xc3\xadtica d\xe2\x80\x99aquesta editorial hist\xc3\xb2rica, orientant-la cap a la publicaci\xc3\xb3 de col\xc2\xb7leccions liter\xc3\xa0ries, com la Serie Novela Negra\xc2\xa0, precursora de la popularitzaci\xc3\xb3 del g\xc3\xa8nere a Espanya, o Narradores de Hoy, en qu\xc3\xa8 es va treure a la llum la novel\xc2\xb7la m\xc3\xa9s anhelada de\xc2\xa0Gabriel Garc\xc3\xada M\xc3\xa1rquez,\xc2\xa0Cr\xc3\xb3nica de una muerte anunciada, i des de la qual s\xe2\x80\x99organitzaren les jornades liter\xc3\xa0ries del mateix nom, celebrades a Barcelona el 1980. Aix\xc3\xad mateix va impulsar el llan\xc3\xa7ament de col\xc2\xb7leccions de llibres distribu\xc3\xafts en quioscs, com\xc2\xa0Club Bruguera\xc2\xa0i\xc2\xa0Club del Misterio.\n_START_SECTION_\nRBA\n_START_PARAGRAPH_\nD\xe2\x80\x99aquella \xc3\xa8poca data la seva amistat amb l\xe2\x80\x99agent liter\xc3\xa0ria Carmen Balcells Segal\xc3\xa0 amb qui l\xe2\x80\x99any 1981 va fundar l\xe2\x80\x99empresa de serveis editorials\xc2\xa0RBA, la primera del seu g\xc3\xa8nere a Espanya, que va desenvolupar projectes editorials a totes dues bandes de l\xe2\x80\x99Atl\xc3\xa0ntic i va ser creadora, entre altres iniciatives, d\xe2\x80\x99una monumental Enciclopedia de M\xc3\xa9xico \xe2\x80\x93la publicaci\xc3\xb3 de la qual no es va arribar a completar a causa de la crisi de M\xc3\xa8xic del 1982\xe2\x80\x93 i d\xe2\x80\x99una transcendental Historia de la Literatura Universal, dirigida per Jos\xc3\xa9 M. Valverde, en la qual van col\xc2\xb7laborar, entre d\xe2\x80\x99altres,\xc2\xa0Camilo Jos\xc3\xa9 Cela,\xc2\xa0Juan Mars\xc3\xa9,\xc2\xa0Eduardo Mendoza\xc2\xa0i\xc2\xa0Manuel V\xc3\xa1zquez Montalb\xc3\xa1n._NEWLINE_El 1984 es va incorporar a Planeta-De Agostini, acabada de fundar, com a conseller delegat, c\xc3\xa0rrec que va ocupar fins a l\xe2\x80\x99any 1991, quan va decidir iniciar la seva activitat empresarial. RBA va encetar les activitats editorials amb el llan\xc3\xa7ament en quioscos de col\xc2\xb7leccions de divulgaci\xc3\xb3 en format de v\xc3\xaddeo \xe2\x80\x93Cousteau, National Geographic\xe2\x80\x93, i tamb\xc3\xa9 de col\xc2\xb7leccions de literatura de qualitat, com Narrativa Actual i Narrativa Hisp\xc3\xa1nica, per a les quals va aconseguir la col\xc2\xb7laboraci\xc3\xb3 de les principals editorials liter\xc3\xa0ries del pa\xc3\xads._NEWLINE_En l\xe2\x80\x99\xc3\xa0mbit de les revistes, Ricardo Rodrigo va impulsar, en el moment que els principals grups internacionals iniciaven la publicaci\xc3\xb3 de les seves revistes a Espanya, la conformaci\xc3\xb3 d\xe2\x80\x99un cat\xc3\xa0leg de revistes de creaci\xc3\xb3 pr\xc3\xb2pia, amb una \xc3\xbanica excepci\xc3\xb3, el llan\xc3\xa7ament de la primera edici\xc3\xb3 internacional de\xc2\xa0National Geographic, l\xe2\x80\x99\xc3\xa8xit de la qual va ser tan extraordinari que va portar el gegant alemany Bertelsmann a associar-se amb RBA per al llan\xc3\xa7ament d\xe2\x80\x99aquesta cap\xc3\xa7alera a Alemanya, Fran\xc3\xa7a, Pol\xc3\xb2nia i Holanda. L\xe2\x80\x99any 2003 va ser nomenat Editor de l\xe2\x80\x99Any per l\xe2\x80\x99Associaci\xc3\xb3 de Revistes Independents, ARI. Actualment RBA \xc3\xa9s el primer editor espanyol de revistes, amb Lecturas,\xc2\xa0Semana, National Geographic, Saber vivir y El Mueble, entre molts d\xe2\x80\x99altres t\xc3\xadtols._NEWLINE_En el terreny de l\xe2\x80\x99edici\xc3\xb3 de llibres, Rodrigo mant\xc3\xa9 el seu inter\xc3\xa8s per la novel\xc2\xb7la negra: forja la col\xc2\xb7lecci\xc3\xb3 m\xc3\xa9s important del g\xc3\xa8nere a Espanya (350 t\xc3\xadtols publicats) i convoca anualment el\xc2\xa0Premi RBA de Novel\xc2\xb7la Negra, que en les nou edicions celebrades ha guardonat\xc2\xa0Francisco Gonz\xc3\xa1lez Ledesma,\xc2\xa0Andrea Camilleri,\xc2\xa0Philip Kerr, Harlan Coben,\xc2\xa0Patricia Cornwell,\xc2\xa0Michael Connelly,\xc2\xa0Arnaldur Indridason,\xc2\xa0Lee Child\xc2\xa0i\xc2\xa0Don Winslow. RBA destaca igualment en l\xe2\x80\x99edici\xc3\xb3 de cl\xc3\xa0ssics grecs i llatins a trav\xc3\xa9s del segell Gredos, i en la de llibres infantils i juvenils, amb el segell Molino._NEWLINE_El 2006 va rebre la Creu de Sant Jordi, concedida per la Generalitat de Catalunya. _NEWLINE_El mateix any el seu grup va adquirir El Jueves i el 2007 van contractar l'exconseller Ferran Mascarell i Canalda. _NEWLINE_El 2011 la Fiscalia de Barcelona el va denunciar per presumpte frau fiscal per eludir l'impost sobre societats entre els anys 2005 i 2008. El jutjat n\xc3\xbamero 3 de Barcelona va obrir una recerca per aclarir si havia usat una empresa instrumental denominada Hamlet per facturar a RBA les despeses de personal del seu servei dom\xc3\xa8stic, tal com indicava l'informe de l'Ag\xc3\xa8ncia Tribut\xc3\xa0ria en el qual es basava l'acusaci\xc3\xb3 No s'ha informat m\xc3\xa9s, per\xc3\xb2, sobre el proc\xc3\xa9s obert el 2011._NEWLINE_El 2014 se l'acus\xc3\xa0 d'estar al darrere de la censura de la cr\xc3\xadtica a la monarquia a la portada d'El Jueves el juny de 2014."